Video: Nuwe WoordWeb-speletjie bevorder AfrikaansLeon van der Merwe het die Woordweb-speletjie ontwerp. (Foto: Maroela Media/ Janie Monsieur) Leon van der Merwe van Cullinan in Gauteng kon nie meer die Afrikaanse weergawe van die bekende woordspeletjie Scrabble in die hande kry nie, en het toe eie inisiatief geneem en die bordwoordspel WoordWeb ontwikkel. Van der Merwe (72) het die idee gekry omdat sy seun, wat in die Oekraïne woon, gevra het of sy pa vir hom ŉ Afrikaanse Scrabble-stel in die hande kan kry. Van der Merwe se seun en sy gesin praat steeds Afrikaans al woon hulle oorsee. “My oudste seun is ŉ sendeling in die Oekraïne; hy is nou al 17 jaar daar. Hy het my so ŉ jaar en ŉ half gelede gebel en gevra of ek vir hom ŉ Afrikaanse bordwoordspel in die hande kon kry. Ek het gaan kyk en probeer, maar dit was eenvoudig net nie beskikbaar nie,” het Van der Merwe gesê. Van der Merwe het navorsing gedoen op die internet om te probeer vasstel waar hy ŉ Afrikaanse Scrabble-stel kan koop of bestel. “Die enigstes wat ek kon kry, is mense wat die bordspel tweedehands verkoop vir sowat R800. Dit het definitief baie skaars begin word,” het hy gesê. Van der Merwe skilder graag en het daarom baie verf tot sy beskikking gehad. Hy het toe besluit om self ŉ bordwoordspel te maak. Hy verf die bord per hand en sny die letterblokkies self uit hout uit. Die letters word in die houtblokkies ingedruk, en Van der Merwe gaan dit dan oor met potlood, sodat die letters ŉ donker kleur kry. Hy het ook twee verskillende groottes borde gemaak: ŉ kleiner een vir mense wat nie so lank wil speel nie, en ŉ groter een vir mense wat baie tyd het. Van der Merwe wou aanvanklik die speletjie maak nét soos Scrabble, maar het ook gevoel dat hy ’n bietjie daarvan moes afwyk. “Ek het so ŉ paar dinge verander, byvoorbeeld die waarde van die letters en die getal letters. In Scrabble mag mens ook nie persoonsname gebruik nie, maar as Christen en afgetrede sendeling wou ek graag iets uit die Woord inbring. Ek het toe besluit om Bybelse name, berge en riviere toe te laat in WoordWeb, en vir só ŉ naam kry jy dan 10 punte as bonus.” Van der Merwe meen só ŉ soort speletjie is belangrik om die Afrikaanse taal te behou. “Ons leef in ŉ tyd waar Afrikaans regtig in gevaar verkeer, en daar is al hoe meer tekens. Ek hoor baie oor die radio die gesprekke rakende die kommer oor die voortbestaan van die taal. Onderhoude word gedoen met Afrikaanse krieket- en rugbyspelers – jongmans wat veronderstel is om Afrikaans te kan praat, maar dan kan hulle nie een sin voltooi sonder om ŉ Engelse woord te gebruik nie,” het Van der Merwe gesê. Hy hoop dié speletjie sal help om Afrikaans binne én buite Suid-Afrika springlewendig te hou. Van der Merwe het nog nie ’n manier om WoordWeb op grootmaat te vervaardig nie, maar mense wat belangstel, kan bestellings plaas en navraag doen by [email protected], of hom nader by 082 789 2943.